Diari Oficial de la Generalitat Valenciana


Sumari del DOGV 7561, del 01-07-2015 (2015/6070)

ORDE 72/2015, de 25 de juny, de la Conselleria d'Educació, Cultura i Esport, per la qual es convoquen ajudes per a la digitalització i la restauració de la documentació històrica i la millora de les instal·lacions dels arxius municipals de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7561

Data del DOGV
:   01-07-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/6070


Data del document
:   25-06-2015

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

ORDE 72/2015, de 25 de juny, de la Conselleria d'Educació, Cultura i Esport, per la qual es convoquen ajudes per a la digitalització i la restauració de la documentació històrica i la millora de les instal·lacions dels arxius municipals de la Comunitat Valenciana. [2015/6070]  
La Generalitat té competències plenes en matèria d'arxius, i un dels seus objectius és la conservació del patrimoni documental valencià. Una part molt important d'este patrimoni es localitza als arxius municipals, molts dels quals no tenen els mitjans suficients per a poder atendre la conservació i restauració de la seua documentació. Per tot això, la Conselleria d'Educació, Cultura i Esport té el propòsit de subvencionar les entitats locals perquè desenrotllen projectes de digitalització i de restauració de la documentació històrica de l'arxiu municipal, així com projectes destinats a la millora de les seues instal·lacions, ja que tot això contribuïx a la conservació i la difusió del patrimoni documental valencià.  
En conseqüència, fent ús de les facultats que em conferixen els articles 160.2, 165 i 166 de la Llei 1/2015, de 6 de febrer, d'Hisenda Pública, del Sector Públic Instrumental i de Subvencions,  
  
ORDENE  
  
Primer  
Es convoca un concurs públic per a la concessió d'ajudes destinades a la digitalització i a la restauració de la documentació històrica i a la millora de les instal·lacions dels arxius municipals de la Comunitat Valenciana, i s'aproven les bases de la present convocatòria (annex I) i els models annexos de sol·licitud, de certificat del secretari o interventor, de fitxa de domiciliació bancària i el model de formulari del Cens del Patrimoni Documental Valencià.  
  
Segon  
Les ajudes es concediran amb càrrec a l'aplicació pressupostària 09.15.7366.281.65.2, línia codi comptable T2160000, per un import de 65.000 euros, de conformitat amb el que disposa la Llei 8/2014, de 26 de desembre, de Pressupostos de la Generalitat per a l'exercici 2015.  
  
  
Tercer  
Es delega en la directora general de Cultura la facultat de resoldre la concessió d'estes ajudes.  
  
Quart  
La present orde tindrà efectes a partir de l'endemà de la publicació en el Diari Oficial de la Comunitat Valenciana.  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei reguladora de la jurisdicció contenciosa administrativa, contra el present acte, que posa fi a la via administrativa, es podrà interposar, potestativament, un recurs de reposició o bé plantejar directament un recurs contenciós administratiu, atenent els terminis i davant dels òrgans que s'indiquen a continuació:  
a) El recurs de reposició haurà d'interposar-se davant de la consellera d'Educació, Cultura i Esport en el termini d'un mes a comptar de l'endemà de publicar-se.  
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos a comptar de l'endemà de publicar-se.  
  
València, 25 de juny de 2015  
  
La consellera d'Educació, Cultura i Esport,  
MARÍA JOSÉ CATALÁ VERDET  
  
  
ANNEX I  
Bases de la convocatòria d'ajudes per a la digitalització i la restauració de la documentació històrica i la millora de les instal·lacions dels arxius municipals de la Comunitat Valenciana.  
  
Primera. Objecte  
La present convocatòria té com a objecte la concessió d'ajudes que contribuïsquen al finançament dels gastos derivats de la digitalització i de la restauració de documents d'arxius anteriors a l'any 1940, així com als gastos derivats de l'adquisició d'equipament per a la correcta conservació i utilització dels fons documentals, existents en els arxius municipals de la Comunitat Valenciana.  
S'entén per arxiu el que disposa l'article 80.1 de la Llei 4/1998, d'11 de juny, modificada per la Llei 5/2007, de 9 de febrer, de la Generalitat, de Patrimoni Cultural Valencià.  
  
Segona. Gastos subvencionables  
Estes ajudes contribuiran al finançament parcial de les activitats objecte de la convocatòria, fins al màxim del 50 % del cost de la inversió realitzada entre el 27 de juny de 2014 i la data de finalització del termini de presentació de les sol·licituds.  
  
Tercera. Règim normatiu d'estes ajudes  
1. El procediment per a la concessió d'estes ajudes es tramitarà en règim de concurrència competitiva, tal com establix l'article 22.1 de la Llei 38/2003, General de Subvencions.  
2. En este procediment seran aplicables les bases reguladores d'esta convocatòria; per al que no preveuen estes s'aplicaran, entre d'altres, les normes següents: la Llei 1/2015, de 6 de febrer, d'Hisenda Pública, del Sector Públic Instrumental i de Subvencions,; la Llei 38/2003, General de Subvencions, i el Reglament de la Llei 38/2003, aprovat pel Reial Decret 887/2006; la Llei 11/2007, de 22 de juny, d'Accés Electrònic dels Ciutadans als Servicis Públics, i el Decret 220/2014, de 12 de desembre, del Consell, pel qual s'aprova el Reglament d'Administració Electrònica de la Comunitat Valenciana.  
  
3. La presentació de la sol·licitud per a optar a esta ajuda implica la plena acceptació pel sol·licitant de les bases per les quals es regix la convocatòria.  
4. Les ajudes concedides per mitjà d'esta convocatòria no necessiten ser notificades a la Comissió Europea, d'acord amb els articles 1.4, 3.4 i 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat, dirigits a establir, concedir o modificar ajudes públiques, ja que no complixen el requisit de l'avantatge econòmic per a una empresa ni el del falsejament de la competència, i per tant no afecten els intercanvis comercials entre els estats membres de l'apartat 1 de l'article 107 del Tractat de Funcionament de la Unió Europea.  
  
Quarta. Requisits dels beneficiaris  
1. Podran sol·licitar estes ajudes els municipis i les entitats locals menors de la Comunitat Valenciana que realitzen inversions en la digitalització i en la restauració de la documentació històrica anterior a l'any 1940 existent en l'arxiu municipal, així com en la millora de les seues instal·lacions, amb la finalitat de millorar la conservació i la difusió del patrimoni documental. Així mateix, podran sol·licitar estes ajudes les fundacions i institucions culturals municipals de la Comunitat Valenciana que tinguen com una de les seues funcions la gestió de l'arxiu municipal, i que facen les inversions anteriorment mencionades. En el cas de municipis de més de deu mil habitants, l'arxiu haurà d'estar dotat de personal arxiver, segons indica l'article 36 de la Llei 3/2005, de 15 de juny, de la Generalitat, d'Arxius.  
2. Queden exclosos de la present convocatòria tots els sol·licitants en què concórrega alguna de les circumstàncies previstes en l'article 13 de la Llei 38/2003, de 17 de novembre, General de Subvencions.  
  
3. No podran obtindre la condició de beneficiaris aquells sol·licitants que no es troben, quan finalitze el termini de presentació de sol·licituds, al corrent de les obligacions tributàries i davant de la Seguretat Social. Així mateix, hauran d'estar al corrent en el compliment de l'obligació de rendició dels seus comptes anuals davant de la Sindicatura de Comptes, de conformitat amb la normativa aplicable i amb el que exigix l'article 199, apartats 4 i 5, de la Llei 8/2010, de 23 de juny, de la Generalitat, de Règim Local de la Comunitat Valenciana (modificada per la llei 7/2014, de mesures fiscals, de gestió administrativa i financera i d'organització de la Generalitat).  
  
Quinta. Tipus d'inversions subvencionables  
1. El tipus d'equipament per a la millora d'instal·lacions d'arxius municipals que es podrà finançar amb esta convocatòria d'ajudes serà d'ús exclusiu per a l'arxiu. L'equipament consistirà exclusivament en estanteries metàl·liques d'angle ranurat, armaris compactes mòbils sobre rails, arxivadors de plànols horitzontals, deshumidificadors i termohigròmetres. Queda totalment exclòs d'esta convocatòria el mobiliari d'oficina.  
2. Els treballs de digitalització que es podran finançar amb esta convocatòria d'ajudes seran els destinats a la digitalització de la documentació existent a l'arxiu municipal que es trobe en mal estat i estiga datada amb anterioritat a l'any 1940.  
La digitalització la faran empreses professionals. Del procés de digitalització s'obtindran pàgines digitalitzades en format TIFF en la versió 6.0 o superior sense comprimir (còpia màster) que permeten la preservació de l'original i l'obtenció de còpies en el mateix format o en altres per a usos diversos. D'estes imatges en TIFF es realitzarà una còpia en format JPEG, de qualitat alta i mínima pèrdua d'informació, així com una còpia en format PDF/A per unitat documental. És recomanable, així mateix, la generació de fitxers de metadades.  
Els requisits tècnics de la digitalització seran els següents:  
a) La captura es farà mitjançant una càmera rèflex digital o bé a través d'un escàner. La càmera digital ha de tindre suport aeri o trípode i haurà d'estar dotada d'un sensor amb els megapíxels (Mp) suficients i els objectius adequats. L'escàner haurà de ser de tipus zenital, d'última generació i de llum freda, i evitar en la mesura que es puga el contacte amb el document.  
b) La digitalització serà directa en format TIFF 6.0 o versió superior sense compressió, a escala 100 % (1:1) de totes les pàgines que componen les unitats documentals, amb una resolució de 400 píxels per polzada, en mode RGB (color, 24 bit per píxel). La còpia realitzada en format JPEG a escala 100 % (1:1) de totes les pàgines que componen les unitats documentals tindrà una resolució de 200 píxels per polzada en mode RGB (color, 24 bit per píxel), amb compressió baixa. Es farà una altra còpia en format PDF/A per unitat documental que, pel seu menor pes, permeta una descàrrega ràpida.  
c) Una captura d'imatge correspondrà a una única cara del full del document. Es digitalitzaran tots els fulls del document, inclosos els que estiguen en blanc, en l'orde corresponent, així com l'enquadernació i guardes si el document està enquadernat. Tots els fulls de la unitat documental a digitalitzar hauran d'estar obligatòriament foliats en llapis.  
  
d) Els fitxers en format TIFF, per una banda, i els fitxers en format JPEG i PDF/A, per una altra, es gravaran en dos suports digitals diferents. Preferentment s'usaran discos durs externs USB 2.0.  
e) Dins de cada suport digital, l'estructuració dels fitxers en directoris i subdirectoris s'ajustarà a una organització jeràrquica en carpetes seguint l'estructura arxivística d'origen. En el primer nivell s'identificarà el nom de l'arxiu; en el segon, el fons, i en el tercer, la unitat documental, tant per als fitxers en format TIFF com en format JPEG i PDF/A.  
f) En el nivell d'unitat documental es gravaran els fulls corresponents a la dita unitat. El nom de cada una de les imatges tindrà en compte el codi d'identificació de l'arxiu (país + codi INE del municipi on s'ubica l'arxiu + acrònim de l'arxiu) i la signatura, i seguirà un orde numèric que tindrà obligatòriament relació directa amb l'orde dels fulls del document i, sempre que siga possible, amb la seua foliació, cas en què s'indicarà si es tracta del recto (r) o del verso (v). Exemple: ES.000000.AMA/C24-5-0001r, ES.000000.AMA/C24-5-0001v, ES.000000.AMA/C24-5-0002r, ES.000000.AMA/C24-5-0002v...  
  
g) Com a primera imatge digitalitzada del document figurarà la pàgina o pàgines amb les dades que el descriguen (dates extremes, signatura, assumpte...).  
h) Durant el procés de digitalització, davall de cada full del document original es col·locarà paper d'un color neutre adequat que permeta distingir el contorn del document o qualsevol tipus de deteriorament, que impedisca la transparència i evite la visualització del següent.  
i) Per a la captura d'originals de gran format, com mapes, plànols i pergamins, es podrà optar per qualsevol de les opcions següents:  
- Es podrà realitzar una única captura a grandària real si la digitalització resultant té la suficient qualitat (resolució, detall, etc.) per als tècnics.  
- Si no es considera adequada la digitalització de l'apartat anterior, s'hauran de fer diverses preses de la mateixa imatge. Primerament es farà una única captura del total del document en format JPEG, amb les característiques definides en l'apartat b del punt 1 d'esta base; la imatge resultant es dividirà en coordenades per a obtindre una malla quadriculada. Cada quadrícula d'esta malla es capturarà separadament en TIFF amb les característiques que s'indiquen en l'apartat b del punt 1 d'esta base, amb un format no superior a DIN A3, i en la referència de cada imatge s'indicarà la coordenada de la part de la quadrícula general corresponent. La dita coordenada estarà composta per un codi alfanumèric en què l'eix vertical s'identificarà amb una lletra i l'eix horitzontal amb un número. Exemple: ES.000000.AMA/C24-5-0001r-A1, ES.000000.AMA/C24-5-0001v-A1, ES.000000.AMA/C24-5-0001r-A2, ES.000000.AMA/C24-5-0001v-A2...  
j) En les unitats de suport digital figurarà adherida, en el cas de discos durs externs, una caràtula amb la informació següent: nom de la institució i anagrama, logotip de la Generalitat, any de la convocatòria de l'ajuda, signatures i format.  
k) Cada unitat de suport digital es presentarà en un estoig o contenidor rígid individual dotat d'una caràtula on es reproduirà la informació establida en el punt j) d'esta base quinta.  
Seran motiu d'exclusió:  
- Qualsevol variació dels requisits de digitalització respecte dels previstos en esta orde.  
- Aquelles sol·licituds en què el preu per imatge digitalitzada supere en 0,20 euros el preu mitjà unitari per imatge establit per la comissió tècnica de valoració, seran desestimades. A este efecte, el preu mitjà unitari per imatge serà la mitjana de tots els preus per imatge pagats pels sol·licitants d'estes ajudes, després d'eliminar els valors superior i inferior.  
3. Els treballs de restauració que es podran finançar amb esta convocatòria d'ajudes seran els destinats a la restauració de la documentació existent en l'arxiu municipal que es trobe en mal estat i estiga datada amb anterioritat a l'any 1940.  
La restauració la faran tècnics de restauració especialitzats en els suports documentals objecte de restauració. Les sol·licituds que presenten treballs de restauració que a criteri de la comissió tècnica de valoració es consideren tècnicament inadequats, seran desestimades.  
  
4. Per a la realització d'estos treballs, els beneficiaris podran subcontractar amb tercers fins al 100 % de l'import de l'activitat subvencionada, atenent els requisits i límits que preveu l'article 29 de la Llei 38/2003, de 17 de novembre, General de Subvencions.  
  
Sexta. Presentació i termini de les sol·licituds  
1. El termini de presentació de sol·licituds serà de vint dies hàbils comptats a partir de l'endemà de la publicació d'esta convocatòria en el DOCV.  
2. Les sol·licituds s'han de dirigir a la Conselleria d'Educació, Cultura i Esport, Direcció General de Cultura, i podran presentar-se en el Registre Auxiliar de la Biblioteca Valenciana (Monestir de Sant Miquel dels Reis, avinguda de la Constitució, 284, 46337 València) o per qualsevol dels mitjans previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Si la sol·licitud no es presenta en el Registre Auxiliar de la Biblioteca Valenciana, es podrà remetre un fax a l'òrgan gestor de la convocatòria (Subdirecció General del Llibre, Arxius i Biblioteques, Servici d'Arxius, núm.: 527 140 902) amb la indicació del número i la data d'entrada al registre.  
En el supòsit que la documentació es presente en correus, serà regulada per l'article 31 del Reial Decret 1829/1999, de 3 de desembre, pel qual s'aprova el reglament que regula la prestació dels servicis postals.  
  
3. Els que així ho desitgen, podran fer la presentació i el registre per mitjans electrònics i sol·licitar que les comunicacions i notificacions es facen per la dita via. Estos tràmits tindran plena validesa, d'acord amb les condicions i els requisits que preveuen la Llei 11/2007, de 22 de juny, d'Accés Electrònic dels Ciutadans als Servicis Públics, així com el Decret 220/2014, de 12 de desembre, del Consell, pel qual s'aprova el Reglament d'Administració Electrònica de la Comunitat Valenciana. A fi de complir els requisits de seguretat establits, la designació de l'adreça o bústia de correu electrònic, a l'efecte de la pràctica de notificacions a l'interessat, haurà de correspondre amb la proporcionada per la Generalitat amb domini cv.gva.es.  
  
Es requerirà per a sol·licitar este tipus d'ajudes per via telemàtica un certificat de firma electrònica emés per l'Institut Valencià de Finances a través de l'ACCV.  
La tramitació telemàtica pot realitzar-se a través del PROP, en l'URL següent: http://www.gva.es/portal/page/portal/inicio/procedimientos'id\_proc=16290  
  
Sèptima. Documentació que cal presentar  
1. La sol·licitud d'ajuda econòmica, segons el model annex, estarà dirigida a la Conselleria d'Educació, Cultura i Esport, Direcció General de Cultura, i anirà acompanyada dels originals o de fotocòpies compulsades dels documents següents:  
a) Certificat del secretari o interventor de l'ajuntament o de la fundació o institució cultural municipal, segons el model annex, en què s'especifique la informació següent:  
- Acord de l'òrgan competent pel qual es va acordar sol·licitar l'ajuda, amb la finalitat i la quantia total del gasto, que no serà inferior a 600 euros. En el cas que es facen treballs de digitalització, el dit acord haurà de contindre, a més, l'autorització a la Generalitat per a la difusió i comunicació pública de la documentació històrica digitalitzada amb fins culturals i científics.  
- Justificació dels gastos realitzats, en què s'indicarà que el compte justificatiu es correspon amb els gastos i les inversions realitzades i amb l'objecte de la convocatòria. Les factures a què es farà referència estaran datades entre el 27 de juny de 2014 i la data de finalització de presentació de sol·licituds, ambdós inclosos.  
b) Original o fotocòpia compulsada de les factures reglamentàries.  
c) En el cas de nou perceptor o canvi de número de compte bancari, s'aportarà el model de domiciliació bancària.  
d) Formulari del Cens del Patrimoni Documental Valencià degudament omplit, segons el model annex, en el cas de no haver-se presentat en els últims tres anys. En el cas d'haver-se presentat en convocatòries anteriors, només es trametran les possibles actualitzacions. No obstant això, el Servici d'Arxius es reserva el dret a sol·licitar novament el formulari degudament omplit quan la informació aportada en convocatòries anteriors s'haja considerat insuficient.  
  
e) Certificat expedit per la Sindicatura de Comptes que acredite que l'entitat local ha presentat el compte general.  
f) En el cas de municipis de més de deu mil habitants, certificat del secretari o interventor de l'ajuntament o de la fundació o institució cultural municipal en què s'indique el personal amb què està dotat l'arxiu (relació de llocs i, si és el cas, denominació i classificació) i la seua relació laboral amb l'ajuntament o la fundació o institució cultural municipal.  
g) En el cas que es facen treballs de digitalització, una còpia dels instruments de descripció de la documentació digitalitzada, que contindran, com a mínim, les dades següents: dates extremes, assumpte, signatura de l'arxiu i nombre de fulls. A més, s'haurà d'aportar: una còpia dels suports digitals del treball realitzat per a la custòdia en el Servici d'Arxius, Subdirecció General del Llibre, Arxius i Biblioteques de la Conselleria d'Educació, Cultura i Esport. En el cas d'enviar discos durs externs, tindran connexió USB 2.0. Els fitxers en format TIFF, per una banda, i els fitxers en format JPEG i PDF/A, per una altra, es presentaran en dos suports digitals diferents. Estes còpies seran revisades pels tècnics de la Conselleria d'Educació, Cultura i Esport per a confirmar que complixen tots els requisits de digitalització establits en esta orde. Els suports que presenten deficiències hauran de ser reemplaçats pel beneficiari de l'ajuda.  
h) En el cas que es facen treballs de restauració, un informe individualitzat del procés de restauració realitzat. A més, s'haurà d'aportar una còpia dels instruments de descripció de la documentació exclusivament a restaurar, que contindran, com a mínim, les dades següents: dates extremes, assumpte i signatura de l'arxiu.  
L'imprés de sol·licitud i els documents a), c) i, d) podran ser aportats de forma telemàtica. Estos documents només s'acceptaran en format PDF, i hauran d'estar firmats per mitjà de la plataforma de firma en línia de l'ACCV: http://www.accv.es/va/ciutadans/firma-on-line-pdf/.  
  
2. Si la sol·licitud no reunix els requisits i els documents que assenyala esta base, la persona interessada serà requerida perquè, en un termini de 10 dies, esmene la falta o aporte els documents preceptius, amb la indicació que, en cas de no fer-ho, mitjançant una resolució, es considerarà que desistix de la seua petició, d'acord amb l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3. En el supòsit que els documents que han d'acompanyar la sol·licitud de concessió de les ajudes ja estiguen en poder de qualsevol òrgan de l'administració actuant, el sol·licitant podrà acollir-se al que establix l'apartat f de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o dependència en què van ser presentats o, si és el cas, emesos, i que no hagen transcorregut més de cinc anys des de la finalització del procediment a què corresponguen.  
En el supòsit d'impossibilitat material d'obtindre la documentació, l'òrgan competent podrà requerir al sol·licitant que el presente o, a falta d'això, que acredite per altres mitjans els requisits a què es referix el document.  
  
Octava. Criteris i Procediments de concessió  
1. Comprovació de la documentació i assignació de l'ajuda.  
Fase primera. Comprovació de la documentació.  
En primer lloc es comprovarà que la documentació justificativa que acompanya la sol·licitud acredita suficientment la quantia sol·licitada per l'interessat en concepte de subvenció i que s'ajusta a l'objecte que establix la base primera. En el cas que la documentació aportada no justifique prou el total d'allò que s'ha sol·licitat, esta quantitat es reduirà en la part que corresponga.  
Queden excloses aquelles sol·licituds que resulten per davall del gasto mínim de 600 euros.  
Fase segona. Assignació de l'ajuda  
a) S'atorgarà a tots els sol·licitants que hagen superat la primera fase una quantitat lineal de 200 euros.  
b) La dotació econòmica restant es distribuirà entre els beneficiaris que hagen fet una inversió superior a 600 euros, degudament justificada, tenint en compte els factors següents:  
X = dotació econòmica restant després de l'assignació lineal de l'ajuda  
Y = inversió justificada de cada sol·licitant  
T = suma de les inversions justificades de tots els sol·licitants que han superat la fase primera  
Fórmula de repartiment: ajuda = (X\*Y)/T  
2. L'òrgan competent per a la instrucció del procediment de concessió de la subvenció és la Subdirecció General del Llibre, Arxius i Biblioteques, en els termes que establix la Llei 38/2003, General de Subvencions.  
3. La valoració de les sol·licituds d'ajudes objecte d'esta convocatòria i la proposta de concessió les farà una comissió tècnica de valoració, òrgan col·legiat que estarà compost per:  
President: el cap del Servici d'Arxius.  
Vocals: el director de l'Arxiu Històric de la Comunitat Valenciana, el director de l'Arxiu del Regne de València i un tècnic de la Direcció General de Cultura  
Secretari (amb veu i vot): el cap de la Secció d'Arxius  
4. La comissió tècnica de valoració examinarà les sol·licituds presentades i, d'acord amb els criteris objectius d'atorgament, elevarà un informe d'adjudicació a l'òrgan competent. L'òrgan instructor, a la vista de l'expedient i de l'informe de l'òrgan col·legiat, formularà la proposta de resolució provisional degudament motivada. La directora general de Cultura dictarà, per delegació de la consellera d'Educació, Cultura i Esport, la resolució definitiva, que serà publicada en el Diari Oficial de la Comunitat Valenciana.  
5. El termini màxim per a resoldre és de sis mesos a partir de l'endemà de la finalització del termini de presentació de sol·licituds. Transcorregut el termini de sis mesos sense que s'adopten la resolució i la notificació per l'òrgan competent als interessats, es consideraran desestimades les sol·licituds, sense perjuí de l'obligació expressa de resoldre de l'Administració.  
6. La publicació d'esta resolució produirà els efectes de notificació a les persones interessades d'acord amb el que disposen els articles 58 i 59.6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
  
Novena. Finançament de les activitats subvencionades  
a) El gasto mínim subvencionable no podrà ser inferior a 600 euros, tal com s'indica en el punt 1.a de la base sèptima.  
b) L'aportació de la Conselleria d'Educació, Cultura i Esport serà com a màxim del cinquanta per cent (50 %) del cost de la inversió realitzada entre el 27 de juny de 2014 i la data de finalització de presentació de sol·licituds, ambdós inclosos. Els beneficiaris hauran d'aportar amb càrrec al seu pressupost la part no finançada per la Generalitat.  
  
c) La concessió d'estes subvencions és compatible amb la percepció d'altres subvencions, ajudes, ingressos o recursos per a la mateixa finalitat, sempre que l'import de les subvencions, de manera aïllada o en concurrència amb altres subvencions, ajudes, ingressos o recursos, no supere el cost total de l'activitat subvencionada, segons disposa l'article 19.3 de la Llei 38/2003, de 17 de novembre, General de Subvencions.  
  
d) Tota alteració de les condicions tingudes en compte per a la concessió de la subvenció i, en tot cas, l'obtenció concurrent d'altres aportacions fora dels casos permesos en les normes reguladores, podran donar lloc a la modificació de la resolució de concessió en els termes que establix la norma reguladora de la subvenció.  
e) Quan les activitats s'hagen finançat amb la present ajuda i, a més, amb fons propis o altres subvencions o recursos, s'hauran d'acreditar en la justificació l'import, la procedència i l'aplicació d'eixos fons a les activitats subvencionades.  
f) Si el material que s'haja d'adquirir amb el objecte de la subvenció té la consideració d'inventariable, hauran de tindre's en compte les exigències dels apartats 4 i 5 de l'article 31 de la Llei 38/2003, de 17 de novembre, General de Subvencions.  
  
Deu. Modificacions  
La Conselleria d'Educació, Cultura i Esport no assumirà modificacions de la subcontractació dels treballs que impliquen un augment del preu d'adjudicació i una revisió de preus, i s'observaran els requisits i els límits que preveu l'article 29 de la Llei 38/2003, de 17 de novembre, General de Subvencions. Si es produïxen estos casos, els costos majors els assumirà exclusivament el beneficiari.  
  
Onze. Obligacions dels beneficiaris i tercers relacionats  
a) Complir l'objectiu, executar el projecte, realitzar l'activitat o adoptar el comportament que fonamenta la concessió de la subvenció, tot això d'acord amb els articles 29 i 31 de la Llei 38/2003, de 17 de novembre, General de Subvencions.  
b) Justificar davant de l'òrgan concedent el compliment dels requisits i de les condicions, així com la realització de l'activitat i el compliment de la finalitat que determinen la concessió o el gaudi de la subvenció, en el termini establit en les bases d'esta orde. Els gastos s'acreditaran per mitjà de factures i la resta de documents de valor probatori equivalent amb validesa en el tràfic jurídic mercantil o amb eficàcia administrativa, d'acord amb l'article 30.3 de la Llei 38/2003, de 17 de novembre, General de Subvencions.  
c) Sotmetre's a les actuacions de comprovació que haja d'efectuar l'òrgan concedent, així com a qualssevol altres de comprovació i control financer que puguen fer els òrgans de control competents, per a la qual cosa aportaran tota la informació que els siga requerida en l'exercici de les actuacions anteriors, d'acord amb el que establix l'article 46 de la Llei 38/2003, de 17 de novembre, General de Subvencions.  
d) Comunicar a l'òrgan concedent l'obtenció d'altres subvencions, ajudes, ingressos o recursos que financen les activitats subvencionades. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.  
e) Conservar els documents justificatius de l'aplicació dels fons rebuts, inclosos els documents electrònics, mentres puguen ser objecte de les actuacions de comprovació i control.  
f) Adoptar les mesures de difusió que conté l'apartat 4 de l'article 18 de la Llei 38/2003, de 17 de novembre, General de Subvencions. Si l'activitat subvencionada genera algun tipus d'imprés, la indicació que l'activitat ha rebut una ajuda de la Conselleria d'Educació, Cultura i Esport haurà de fer-se bé incloent una frase al·lusiva a l'esmentada ajuda, bé amb la inclusió del logotip de la Conselleria d'Educació, Cultura i Esport.  
g) Permetre el lliure accés públic dels investigadors als fons com establix l'article 40 de la Llei 3/2005, de 15 de juny, de la Generalitat, d'Arxius.  
h) Reintegrar els fons percebuts en els supòsits que preveu l'article 37 de la Llei 38/2003, de 17 de novembre, General de Subvencions.  
  
  
Dotze. Forma de pagament  
El pagament s'efectuarà en una sola vegada, per mitjà de transferència bancària, una vegada publicada la resolució d'adjudicació, sempre que el beneficiari complisca els requisits exigits per la Llei 38/2003, General de Subvencions, tal com exigixen les presents bases.  
  
Tretze. Causa de reintegrament  
Serà procedent el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament, en els casos que preveu l'article 37 de la Llei 38/2003, de 17 de novembre, General de Subvencions.  
  
Catorze. Inspecció i control  
Quan de l'exercici de les funcions d'inspecció o control es deduïsquen indicis de la incorrecta obtenció, gaudi o destinació de l'ajuda percebuda, la Conselleria d'Educació, Cultura i Esport podrà acordar la retenció de les factures, documents equivalents o substitutius i de qualsevol altre document relatiu a les operacions en què eixos indicis es manifesten.  
  
Quinze. Infraccions i sancions administratives  
Les infraccions i sancions administratives que es deriven de les funcions de control que corresponen a la Intervenció de la Generalitat es regularan d'acord amb el que preveu el títol IV de la Llei 38/2003, de 17 de novembre, General de Subvencions.  
  
Setze. Obligació de conservació  
Els beneficiaris d'estes ajudes quedaran obligats a mantindre l'arxiu organitzat i en bones condicions de conservació, d'acord amb les normes i directrius que establisca la Conselleria d'Educació, Cultura i Esport.